CELEX: E2011J0017
Language: fi
Date: 2012-11-22 00:00:00
Title: Tuomioistuimen tuomio, annettu 22 päivänä marraskuuta 2012 , asiassa E-17/11 – Aresbank SA vastaan Landsbankinn hf., Fjármálaeftirlitið (Islannin rahoitustarkastusviranomainen) ja Islannin valtio (Direktiivi 94/19/EY – direktiivi 2000/12/EY – direktiivi 2006/48/EY – tutkittavaksi ottaminen – ETA-säännösten sisällyttäminen kansalliseen lainsäädäntöön puhtaasti sisäisten kysymysten ratkaisemiseksi – talletuksen käsite – pankkienväliset lainat – luottolaitosten liiketoiminnan aloittamisen ja harjoittamisen sallimisen vastavuoroinen hyväksyminen – ETA:n sekakomitean päätösten sovellettavuus)

14.3.2013   
            
            
               FI
            
            
               Euroopan unionin virallinen lehti
            
            
               C 75/13
            
         TUOMIOISTUIMEN TUOMIO,
   annettu 22 päivänä marraskuuta 2012,
   asiassa E-17/11
   Aresbank SA vastaan Landsbankinn hf., Fjármálaeftirlitið (Islannin rahoitustarkastusviranomainen) ja Islannin valtio
   (Direktiivi 94/19/EY – direktiivi 2000/12/EY – direktiivi 2006/48/EY – tutkittavaksi ottaminen – ETA-säännösten sisällyttäminen kansalliseen lainsäädäntöön puhtaasti sisäisten kysymysten ratkaisemiseksi – talletuksen käsite – pankkienväliset lainat – luottolaitosten liiketoiminnan aloittamisen ja harjoittamisen sallimisen vastavuoroinen hyväksyminen – ETA:n sekakomitean päätösten sovellettavuus)
   2013/C 75/07
   Asiassa E-17/11, Aresbank SA vastaan Landsbankinn hf., Fjármálaeftirlitið (Islannin rahoitustarkastusviranomainen) ja Islannin valtio, Hæstiréttur Íslands (Islannin korkein oikeus) on esittänyt EFTAn tuomioistuimelle valvontaviranomaisen ja tuomioistuimen perustamisesta tehdyn EFTA-valtioiden sopimuksen 34 artiklan nojalla PYYNNÖN, joka koskee termin ”talletus” tulkintaa talletusten vakuusjärjestelmistä annetun neuvoston direktiivin 94/19/EY 1 artiklan 1 kohdassa. EFTAn tuomioistuin, toimien kokoonpanossa Carl Baudenbacher, presidentti, sekä tuomarit Per Christiansen (esittelevä tuomari) ja Páll Hreinsson, antoi 22 päivänä marraskuuta 2012 tuomion, jonka tuomiolauselma on seuraava:
   
               1)
            
            
               Talletusten vakuusjärjestelmistä annetun neuvoston direktiivin 94/19/EY 1 artiklan 1 kohtaa on tulkittava siten, että varoja, jotka luottoa myöntävä luottolaitos toimittaa lainaa ottavalle luottolaitokselle ja jotka on maksettava takaisin määräpäivänä yhdessä erikseen neuvotellun koron kanssa, on pidettävä säännöksessä tarkoitettuna talletuksena. Tämä pätee, vaikka kyseisiä varoja ei talleteta erilliselle luottoa myöntävän luottolaitoksen nimissä olevalle tilille, lainaa ottava luottolaitos ei ole antanut varojen vastaanottamisesta osoituksena olevia asiakirjoja eikä suorittanut varoista maksuja talletus- ja investointisuojarahastoon eikä varoja ole kirjattu talletukseksi lainaa ottavan luottolaitoksen kirjanpitoon.
               On kuitenkin huomattava, että tällaisten varojen siirtäminen luottolaitokselta toiselle lainasopimuksen perusteella muodostaa talletuksen, jota direktiivissä 94/19/EY tarkoitetut vakuusjärjestelmät eivät kata. Näin ollen tällaisista varoista ei voi saada palautusta kyseisen direktiiviin nojalla. Näin ollen voidaan erottaa toisistaan direktiivin 94/19/EY 2 artiklan valossa tulkittuun 1 artiklan 1 kohtaan perustuva toiminnallinen määritelmä sellaisista talletuksista, joista direktiivin perusteella voi saada palautusta, ja tekninen määritelmä, joka kattaa myös ne talletukset, jotka eivät kuulu direktiivissä tarkoitettujen vakuusjärjestelmien piiriin ja joista ei siten voi saada palautusta. On kansallisen tuomioistuimen asia arvioida, sovelletaanko kansallisessa lainsäädännössä tämän tapauksen yhteydessä talletuksen teknistä vai toiminnallista määritelmää.
            
         
               2)
            
            
               Määriteltäessä, onko kahden ETA-alueella toimivan luottolaitoksen välinen laina direktiivin 94/19/EY 1 artiklan 1 kohdassa tarkoitettu talletus, ei ole merkitystä sillä, että lainaa ottavan pankin kotijäsenvaltio on käyttänyt direktiivin 7 artiklan 2 kohdassa vahvistettua valtuutta sulkea rahoituslaitosten talletukset vakuuden ulkopuolelle.
            
         
               3)
            
            
               Jos luottolaitoksella, joka lainaa varoja pankkienvälisillä markkinoilla, on lupa vastaanottaa talletuksia yleisöltä, ei sillä, että laitos ei vastaanota tällaisia talletuksia vaan rahoittaa toimintansa omistajalta saatavin rahoitusosuuksin ja laskemalla liikkeeseen rahoitusvälineitä sekä antamalla tämän jälkeen kyseiset varat lainaksi pankkienvälisillä markkinoilla, ole merkitystä määriteltäessä kyseisen laitoksen toiselle luottolaitokselle antamaa pankkienvälistä lainaa direktiivin 94/19/EY 1 artiklan 1 kohdassa tarkoitetuksi talletukseksi, paitsi jos toimivaltainen viranomainen on peruuttanut luottolaitoksen liiketoiminnan aloittamista ja harjoittamista koskevan toimiluvan.